Sesjarige sterf in kattebakKlein Enrico Snyders (Foto: Facebook) ŉ Ouerpaar van die Oos-Rand is platgeslaan nadat hul sesjarige seuntjie in die kattebak van hul geparkeerde Volkswagen Jetta op hul kleinhoewe in die omgewing van Springs dood gevind is. Dit is nie duidelik hoe klein Enrico Snyders in die kattebak beland het nie. Dit lyk na ’n tragiese fratsongeluk, sê ŉ jarelange familievriendin wat as familiewoordvoerder optree. Esme Strauss vertel dat Enrico Sondagmiddag (26 Maart) vir sy ma, Marie Snyders, gevra het of hy buite mag gaan speel. Snyders het ingestem. Toe sy later na Enrico roep en hy nie antwoord nie, is sy ouers na buite om na hom te soek. “Hulle kon hom nie vind nie. Hulle het in die kar geklim om te gaan kyk of hy nie dalk weggedwaal het nie. Dit is toe dat Enrico se mamma ŉ stuk materiaal by die kattebak sien uitsteek. Hulle het dadelik die kattebak oopgemaak en Enrico daarbinne gekry.” Die ouerpaar het dadelik met hul jongste na ŉ hospitaal gejaag waar hy dood verklaar is. “Ons weet nie hoe hy in die kattebak gekom het nie,” sê Strauss. “Ek sê vir almal nét Enrico en liewe Jesus weet wat gebeur het; want ons weet nie.” Strauss sê Enrico se ouers is platgeslaan. “Hulle neem dit maar dag vir dag.” Enrico was ’n gr. 1-leerder aan Laerskool Jan van Riebeeck in Springs. “Hy was net ŉ liefdevolle kind, vol lewe,” onthou Strauss. “Hy het gespeel en musiek gemaak. Hy en sy sussie het TikTok-videos gemaak waarin hulle gedans het. Hy was net hierdie mooi seuntjie.” Rene Roux, woordvoerder van Solidariteit Helpende Hand, sê die organisasie se Terapiesentrum staan die gesin tans by. ŉ Gedenkdiens sal Saterdag om 11:00 in die AGS Lofoordkerk in Springs vir klein Enrico gehou word. Volg die diens hier.